KIRJALLINEN KYSYMYS E-3767/02 esittäjä(t): Erik Meijer (GUE/NGL) komissiolle. Taloudelliset kynnykset venäläisille perheenjäsenille ja eläkeläislomailijoille tulevan EU:n alueen ylittämisen vuoksi Kaliningradiin suuntautuvissa matkoissa.



Virallinen lehti nro 280 E , 21/11/2003 s. 0025 - 0026



KIRJALLINEN KYSYMYS E-3767/02 esittäjä(t): Erik Meijer (GUE/NGL) komissiolle (23. joulukuuta 2002) Aihe: Taloudelliset kynnykset venäläisille perheenjäsenille ja eläkeläislomailijoille tulevan EU:n alueen ylittämisen vuoksi Kaliningradiin suuntautuvissa matkoissa 1. Voiko komissio vahvistaa, että marraskuussa 2002 EU:n ja Venäjän federaation välillä tehdyn sopimuksen perusteella kauttakulkuviisumi Venäjän sisäisessä liikenteessä, joka edellyttää EU:n alueen ylittämistä, tulee maksamaan 16 euroa Kaliningradin asukkaille, mutta 35 euroa muille venäläisille? Nämä ovat kohtuullisia summia EU:n kansalaisille, mutta venäläisille hyvin korkeita? 2. Tuliko aloite edellisessä kysymyksessä tarkoitettuun hintaeroon EU:lta vai Venäjältä? Onko kulku Kaliningradin oblastista muihin Venäjän osiin tehty tarkoituksellisesti helpommaksi kuin kulku muista Venäjän osista Kaliningradin oblastiin? Mikä etu näin saavutetaan? 3. Onko komissio tietoinen, että tämä järjestely merkitsee taloudellista kynnystä vähätuloisille muissa Venäjän osissa asuville, jotka haluavat vierailla Kaliningradin oblastissa muuta kautta kuin kalliimmalla tavalla meritse tai ilmateitse, ja että tämä saattaa olla nimenomaan ongelma muualla asuville perheenjäsenille ja vanhuksille, jotka tähän asti ovat viettäneet lomia tällä Itämeren rannalla sijaitsevalla alueella? 4. Miksi asianosaisilta vaaditaan EU:n ulkopuolelta maksu matkustusasiakirjasta, joka on edukas EU:n suojelemiseksi rikollisten ja hyväksikäyttäjien virralta mutta jota asianosaiset ulkopuoliset pitävät esteenä heidän juuri saamalleen oikeudelle matkustaa rajoituksetta maansa sisällä? Eikö olisikin asianmukaisempaa, että EU maksaa tästä järjestelystä aiheutuvat kustannukset? 5. Katsooko komissio, että maksuja alennetaan ainakin venäläisten perheenjäsenten, eläkeläisten ja työttömien kohdalla samalle tasolle, joka peritään Kaliningradin asukkailta, ilman että tämä johtaa siihen riskiin, että rikollisia ja hyväksikäyttäjiä pääsee vapaasti EU:n alueelle? Lähde: Alankomaiden päivälehti De Volkskrant, 4. joulukuuta 2002. Christopher Pattenin komission puolesta antama vastaus (10. helmikuuta 2003) 1.5. Kuten 22. lokakuuta 2002 kokoontuneessa yleisten asioiden ja ulkosuhteiden neuvostossa ja Brysselissä 24. lokakuuta 2002 kokoontuneessa Eurooppa-neuvostossa vahvistettiin, Euroopan unioni saattaa 1. heinäkuuta 2003 mennessä voimaan tarvittavan lainsäädännön kauttakulkua helpottavan asiakirjan (FTD) ja rautateitse tapahtuvaa kauttakulkua helpottavan asiakirjan (FRTD) käyttöönottamiseksi. Edellä mainittuja asiakirjoja on tarkoitus soveltaa Venäjän kansalaisten maitse tapahtuvaan kauttakulkuun Kaliningradin ja Venäjän muiden osien välillä. FTD on voimassa rajallisen ajan millä tahansa maaliikennevälineellä tapahtuvilla, yhdestä kolmannesta maasta lähtevillä ja sinne suuntautuvilla välipysähdyksettömillä kauttakulkumatkoilla. FRTD on voimassa yhdellä, junalla tapahtuvalla meno-paluumatkalla. EU:n ja Venäjän huippukokouksessa 11. marraskuuta 2002 annetun yhteisen julistuksen mukaisesti edellä mainitut asiakirjat myönnetään maksutta tai erittäin edulliseen hintaan kaikille niihin oikeutetuille Venäjän kansalaisille. Lisäksi yhteisessä julistuksessa todetaan, että Liettua on suostunut hyväksymään Venäjän sisäiset passit 31. joulukuuta 2004 asti edellä mainittuja asiakirjoja myöntäessään. Tämän lisäksi Liettua ja Venäjä allekirjoittivat 30. joulukuuta 2002 kansalaisten vastavuoroista matkustamista koskevan valtioiden välisen sopimuksen, jossa määrätään velvollisuudesta hankkia maahantulo-, kauttakulku- ja oleskeluviisumi toiseen valtioon suuntautuvia matkoja varten. Viisumikäytäntö tulee voimaan Kaliningradin alueen asukkaiden osalta 1. heinäkuuta 2003, ja viisumeja myönnetään maksutta vastavuoroisuusperiaatetta noudattaen. Erityisesti vuoden voimassa olevia toistuvaisviisumeja myönnetään maksutta Kaliningradin asukkaille ilman, että nämä tarvitsisivat viisumia varten kutsua. Venäjän ja Liettuan kansalaisten osalta on yleisenä periaatteena se, että keneltäkään tai ainakaan useimmilta matkustajatyypeiltä, yli 60-vuotiaat ja alle 16-vuotiaat henkilöt mukaan luettuina, ei veloiteta viisumien myöntämisestä konsulaattimaksuja.